32003R1334
L 187/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1334/2003 AL COMISIEI
din 25 iulie 2003
de modificare a condițiilor de autorizare a unui număr de aditivi în furaje, care fac parte din grupa de oligoelemente
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată prin Regulamentul (CE) nr. 1756/2002 al Comisiei (2), în special articolele 3, 9d și 9e,
întrucât:
(1)
Unii aditivi care fac parte din grupa de oligoelemente au fost autorizați în anumite condiții în conformitate cu Directiva 70/524/CEE, prin Regulamentele (CE) nr. 2316/98 (3), (CE) nr. 639/1999 (4), (CE) nr. 2293/1999 (5), (CE) nr. 2200/2001 (6) și (CE) nr. 871/2003 (7).
(2)
Având în vedere evoluția cunoștințelor științifice și tehnice, a fost reexaminat conținutul maxim de oligoelemente autorizate în furaje pentru a asigura o aplicare optimă a condițiilor de autorizare stabilite la articolul 3a din Directiva 70/524/CEE.
(3)
În stadiul actual al cunoștințelor științifice și tehnice, se poate ajunge la concluzia că se impune reducerea conținutului maxim de fier, cobalt, cupru, mangan și zinc autorizat în furaje în conformitate cu Directiva 70/524/CEE pentru o mai mare conformitate cu cerințele prevăzută la articolul 3a literele (a) și (b) din directiva menționată, în special pentru satisfacerea necesităților nutriționale, sporirea producției animaliere și reducerea efectelor dăunătoare cauzate de dejecțiile animale și de asemenea pentru diminuarea efectelor pe care le au nivele actuale ale unor oligoelemente asupra sănătății umane și a mediului înconjurător.
(4)
La calcularea conținutului maxim de oligoelemente autorizat în furaje trebuie să se ia în considerare nu numai nevoile psihologice ale animalelor, ci și alte aspecte, ca cerințele medii și variabilitatea cerințelor privind regimul de hrană, necesitatea de a satisface nevoile celor mai mulți membri ai populației animaliere și ineficiențele posibile în utilizarea elementelor nutritive.
(5)
La 19 februarie 2003 și respectiv 14 martie 2003, Comitetul științific pentru hrana animalelor (CSHA) a emis un aviz privind utilizarea cuprului și a zincului în furaje. CSHA ajunge la concluzia că nivelele maxime actuale ale acestor oligoelemente autorizate în furaje sunt în majoritatea cazurilor mai mari decât cele necesare în ceea ce privește efectele acestor aditivi și recomandă reducerea acestor nivele pentru adaptarea acestora la cerințele fiziologice ale animalelor.
(6)
Conform cunoștințelor științifice și tehnice actuale, referitoare în special la fierul din furaje, purceii alăptați trebuie să rețină 7 până la 16 mg fier/kg zilnic sau 21 mg fier/kg greutate corp câștigată pentru a păstra nivelele specifice de hemoglobină. Laptele scroafelor conține în medie doar 1 mg de fier per litru. Astfel, la purceii care primesc doar lapte apare anemia. Prin urmare, fierul ar trebui să fie administrat purceilor în furaje complementare cu un conținut mare al acestui element în măsura în care, în timpul alimentației lactate, purceii sunt hrăniți doar cu lapte.
(7)
Ar trebui să se prevadă o perioadă de tranziție de șase luni pentru punerea în aplicare a noilor cerințe și o perioadă de tranziție de nouă luni pentru eliminarea stocurilor existente de furaje etichetate conform condițiilor anterioare stabilite în conformitate cu Directiva 70/524/CEE.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Condițiile pentru autorizarea aditivilor E1 Fier-Fe, E3 Cobalt-Co, E4 Cupru-Cu, E5 Mangan-Mn și E6 Zinc-Zn, aparținând grupei „oligoelemente” (8), se înlocuiesc cu cele stabilite în anexa la prezentul regulament în conformitate cu Directiva 70/524/CEE.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 26 ianuarie 2004. Cu toate acestea, stocurile existente de furaje, etichetate potrivit condițiilor anterioare stabilite în conformitate cu Directiva 70/524/CEE, se pot utiliza în timpul unei perioade de tranziție care expiră la 26 aprilie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 2003.